Die bronvallei van die Maritsa in die Rila-gebergte, Bulgarye.
Die stroomgebied van die Maritsa.
Oorsprong suidoos van Sofia, Bulgarye
Monding oos van Alexandroupolis, grens tussen Griekeland en Turkye
Stroomgebied Bulgarye, Griekeland, Turkye
Lengte 480 km (300 myl)
Oorspronghoogte 2 378 m (7 802 voet)
Gemiddelde afloop 234 m³/s (8 300 vt/s³)
Stroomgebiedopp. 53 000 km² (20 000 myl²)
Kaart van die Maritsa-bekken op die Balkanskiereiland.
Die Maritsa (Bulgaars: Марица, Marica; Antieke Grieks: Ἕβρος, Hébros; Grieks: Έβρος, Évros; Latyn: Hebrus; Geromaniseerde Thracies: Evgos of Ebros; Turks: Meriç) is 'n groot suidoos-vloeiende rivier in Suidoos-Europa en vloei deur die gebied Thracië op die Balkanskiereiland. Die rivier, met 'n lengte van 480 km (waarvan 309 km in Bulgarye), vorm vir 'n kort stukkie die grens tussen Bulgarye en Griekeland en die grootste gedeelte van die vastelandse grens tussen Griekeland en Turkye.
Die Maritsa in Edirne, Turkye
Grensverloop langs die Maritsa
Die Maritsa ontspring in die Rila-gebergte, suidoos van Sofia, Bulgarye. Aansluitend vloei die Maritsa in 'n oostelike rigting tussen die Balkangebergte in die noorde en die Rhodope in die suide. Plowdif is die belangrikste stad aan die boloop van die rivier. Verder oos begin die Maritsa in 'n suidoostelike rigting vloei en bereik die grens tussen Bulgarye en Griekeland. Vervolgens begin die Maritsa die grens tussen Griekeland en Turkye vorm en bereik Edirne. Vanaf hier vloei die rivier in 'n suidelike rigting en vorm vir die res van sy loop die grens tussen Griekeland en Turkye. Oos van Alexandroupolis mond die Maritsa in die Egeïese See uit.
Die vroegste bekende naam van die rivier is Euros (Εύρος, Alcman, 7de–6de eeu v.C.). Indo-Europees *ewru en Antieke Grieks εύρύs beteken "wyd". Die Indo-Europese "wr"-klank het in Thracies na "br" verander en dus die naam Ebros gevorm. Vervolgens het die rivier as Hebros in Grieks en Latyn bekend geword. Alternatiewelik tot die betekenis "wyd rivier" mag Hebros ook "bok" in Thracies beteken.
Die Maritsa was herhaaldelik 'n geskiedkundige toneel. Volgens die Griekse mitologie het die Menade Orpheus se kop in die Evros gegooi, wat toe, nog besig met mooi gesang, na die eiland Lesbos gedryf het. Bevestig is ten minste die herhaalde voorkoms van gewapende konflikte langs die Maritsa se oewers. Voorbeelde is die Slag aan die Maritsa en die Slagte van Adrianopel. Die Maritsa vorm sedert die Verdrag van Sèvres in 1920 en die Verdrag van Lausanne in 1923 die grens tussen Griekeland en Turkye. Histories was die Evros die grens tussen Wes- en Oos-Thracië.
↑ (en) inweb.gr
↑ (en) Preliminary Flood Risk Assessment, Ministerie van Omgewing, Energie en Klimaatsverandering, bl. 90
↑ (en) Statistical Yearbook 2017, Nasionale Statistieke Instituut van Bulgarye, bl. 17
↑ 4,0 4,1 4,2 (en) Georgiev, Vladimir Ivanov Georgiev. Introduction to the History of the Indo-European Languages (1981, bl. 351).
↑ (en) Florov, Nicholas; Florov, Irina. Three-thousand-year-old Hat. Michigan University.
↑ (en) "The Plovdiv Project".
Wikimedia Commons het meer media in die kategorie Maritsa.
(en) "Maritsa River". Encyclopædia Britannica. Besoek op 7 April 2019.
Ontsluit van "https://af.wikipedia.org/w/index.php?title=Maritsa&oldid=1971263"
Die bladsy is laas op 7 April 2019 om 21:00 bygewerk.